कहा- फिल्म में सब कुछ नकली दिखाया, असलियत में ऐसे कपड़े कौन पहनता है?
Kangana Ranaut On Karna Johar Over Rocky Aur Rani Kii Prem Kahaani कंगना रनोट ने करण जौहर की फिल्म रॉकी और रानी की प्रेम कहानी पर निशाना साधा है। कंगना ने कहा कि करण जौहर ऐसी फिल्म पर 250 करोड़ रुपए कैसे खर्च कर सकते हैं।
कंगना रनोट ने करण जौहर की फिल्म रॉकी और रानी की प्रेम कहानी पर निशाना साधा है। कंगना ने कहा कि करण जौहर ऐसी फिल्म पर 250 करोड़ रुपए कैसे खर्च कर सकते हैं। ऐसी फिल्में बनाने के लिए उनके पास पैसे कहां से आ रहे हैं, दूसरी तरफ टैलेंटेड लोगों के पास फिल्म बनाने के लिए फंड्स ही नहीं हैं।
कंगना के मुताबिक, ऑडियंस ने अब ऐसी फिल्में जिसमें नकली सेट और नकली घर दिखाया गया हो, रिजेक्ट कर दी है।
रियल लाइफ में ऐसे कपड़े कौन पहनता है?
कंगना ने इंस्टाग्राम पर पोस्ट शेयर कर लिखा- दर्शकों को अब मूर्ख नहीं बनाया जा सकता है। जैसा कि फिल्म में दिखाया गया है, रियल लाइफ में ऐसे कपड़े कौन पहनता है? क्या दिल्ली में ऐसे घर हैं? क्या बकवास बना दिया है।
करण जौहर अपनी ही 90 की विंटेज फिल्मों को कॉपी करके दोबारा बना रहे हैं। इतनी बकवास फिल्म पर उन्होंने 250 करोड़ रुपए कैसे खर्च कर दिए।
बता दें कि करण जौहर की ज्यादातर फिल्मों की शूटिंग विदेश में होती है। फिल्म में दिखाया इंडिया जाता है लेकिन सेट विदेशों में बने होते हैं। उदाहरण के लिए कभी खुशी कभी गम को ले लीजिए। फिल्म में अमिताभ बच्चन का बंगला दिखाया गया था। फिल्म में उसका लोकेशन दिल्ली बताया गया लेकिन रियलिटी में वो बंगला UK में है।
करण ने 250 करोड़ बर्बाद किए, उन्हें अब रिटायर हो जाना चाहिए
कंगना ने रॉकी और रानी की तुलना हॉलीवुड फिल्म ओपेनहाइमर से की। उन्होंने लिखा- भारतीय दर्शक परमाणु बम और विज्ञान पर बनी 3 घंटे लंबी फिल्म देख रहे हैं, और यहां नेपोटिज्म गैंग का वही सास बहू का रोना शुरू है।
मुझे समझ नहीं आ रहा है कि 250 करोड़ रुपए डेली सोप बनाने पर क्यों खर्च कर दिए गए। करण जौहर को एक ही चीज बार-बार बनाने पर शर्म आनी चाहिए। खुद को आप भारतीय सिनेमा का ध्वजवाहक मानते हैं और खुद ही इसे पीछे ले जा रहे हैं।
पैसों को बर्बाद मत करिए। इंडस्ट्री इस वक्त आर्थिक रूप से हिली हुई है। अब समय आ गया है कि आप रिटायर हो जाएं और यंग फिल्म मेकर्स को मौका दें।
कंगना की रणवीर को सलाह- कार्टून की तरह कपड़े मत पहने
कंगना ने रणवीर सिंह के लिए भी कुछ बातें कही हैं। कंगना ने कहा- रणवीर सिंह को मेरी सलाह है कि उन्हें करण जौहर और उनके ड्रेसिंग सेंस से इन्फ्लूएंस नहीं होना चाहिए। उन्हें एक सामान्य इंसान की तरह कपड़े पहनने चाहिए, जैसा धरम जी और विनोद खन्ना जी अपने जमाने में पहना करते थे।
अगर एक कार्टून की तरह दिखने वाला आदमी अपने आप को एक्टर कहता है तो भारतीय लोग उसे पहचान नहीं पाएंगे। साउथ एक्टर्स से सीखना चाहिए कि कपड़े कैसे पहनते हैं। वे हमेशा सज्जन आदमी की तरह दिखते हैं। वे अपने देश के कल्चर को खराब नहीं करते हैं।
फिल्म की बॉक्स ऑफिस पर अच्छी शुरुआत 
इंडस्ट्री ट्रैकर sacnilk के मुताबिक, फिल्म ने 11.5 करोड़ रुपए की ओपनिंग ली है। फिल्म के लिए यह शानदार ओपनिंग कही जा सकती है। बिना किसी हॉलीडे के भी फिल्म ने बॉक्स ऑफिस पर अच्छी शुरुआत की है।
शनिवार और रविवार को फिल्म की कमाई में और उछाल देखने को मिल सकती है। ट्रेड एक्सपर्ट्स का अनुमान था कि अगर फिल्म पहले दिन 8 से 10 करोड़ रुपए कमा पाती है तो अगले दो दिनों में फिल्म आसानी से 12 करोड़ से ज्यादा का बिजनेस कर सकती है। इस तरह फिल्म 35-40 करोड़ रुपए का फर्स्ट वीकेंड कलेक्शन कर लेगी।
अगर कलेक्शन इससे ज्यादा रहा तो और बेहतर है, लेकिन इससे थोड़ा भी कम रहा तो ये माना जाएगा कि फिल्म दर्शकों की उम्मीदों पर खरी नहीं उतरी।